32001R1655
L 220/17
JURNALUL OFÍCIAL AL UNIUNII EUROPENE
REGULAMENTUL (CE) NR. 1655/2001 AL COMISIEI
din 14 august 2001
de modificare a Regulamentului (CE) nr. 1622/2000 de stabilire a anumitor norme de aplicare a Regulamentului (CE) nr. 1493/1999 privind organizarea comună a pieței vitivinicole și de stabilire a unui cod comunitar al practicilor și tratamentelor oenologice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2826/2000 (2), în special articolul 46,
întrucât:
(1)
Litera A punctul 3 din anexa V la Regulamentul (CE) nr. 1493/1999 permite creșterea conținutului maxim total de bioxid de sulf din vin în cazurile în care condițiile meteorologice o cer.
(2)
Regulamentul (CE) nr. 1622/2000 al Comisiei (3), astfel cum a fost modificat ultima dată prin Regulamentul (CE) nr. 1609/2001 (4), stabilește anumite norme de aplicare a Regulamentului (CE) nr. 1493/1999 în special cu privire la conținutul maxim total de bioxid de sulf.
(3)
Prin scrisoarea din 21 mai 2001, guvernul german a solicitat autorizația de a crește conținutul maxim total permis de bioxid de sulf din vin, fixat la o valoare sub 300 miligrame pe litru, cu maximum 40 miligrame pe litru pentru vinul produs în Germania din recolta de struguri din 2000, ca urmare a unor condiții meteorologice excepțional de nefavorabile. Ar trebui să se dea curs respectivei solicitări.
(4)
Această măsură temporară este singura opțiune disponibilă prin care se poate evita compromiterea recoltei de struguri din 2000, pentru a putea fi astfel folosită la producerea vinurilor în Germania.
(5)
În consecință, Regulamentul (CE) nr. 1622/2000 ar trebui modificat pentru a permite creșterea conținutului maxim total de bioxid de sulf din vinurile produse în Germania din recolta de struguri din 2000.
(6)
Comitetul de gestionare a vinului nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 1622/2000 se modifică după cum urmează:
1.
la articolul 19 se adaugă următorul alineat (4):
„(4) În anexa XIIa la prezentul regulament sunt prevăzute cazurile în care statele membre pot autoriza, din cauza condițiilor meteorologice, creșterea cu maxim 40 miligrame pe litru a conținutului maxim total de bioxid de sulf din vin, stabilit la o valoare mai mică decât 300 miligrame pe litru în anexa V litera A la Regulamentul (CE) nr. 1493/1999, pentru anumite vinuri produse în anumite zone viticole de pe teritoriul lor.”;
2.
se inserează anexa XIIa, al cărui text este prevăzut în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 august 2001.